REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/136-14

13. jun 2014. godine

B e o g r a d

 Z A P I S N I K

 ŠESTE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 12. JUNA 2014. GODINE

Sednica je počela u 13,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Miodrag Nikolić, Žarko Bogatinović, Milija Miletić, Velimir Stanojević, Dušan Petrović, Arpad Fremond, Sabina Dazdarević kao i Nadica Nikolić Tanasijević, Vladan Milošević, Mladen Lukić, Zoran Pralica i Milan Latković, zamenici članova Odbora.

Sednici nisu prisustvovali članovi Odbora: Zoran Antić, Veroljub Matić, Goran Ćirić, Jovan Marković i Milan Korać.

Većinom glasova usvojen je sledeći

 Dnevni red

1. Priprema za sednicu Odbora za poljoprivredu, šumarstvo i vodoprivredu u vezi sa nastalom situacijom u veterini-delimične suspenzije Protokola o saradnji sa Ruskom Federacijom i Carinskim savezom ( Rusija, Belorusija i Kazahstan) , a tiče se izvoza mesa zaklanih životinja i proizvoda životinjskog porekla po povlašćenim uslovima.

Prva tačka dnevnog reda - **Priprema za sednicu Odbora za poljoprivredu, šumarstvo i vodoprivredu u vezi sa nastalom situacijom u veterini-delimične suspenzije Protokola o saradnji sa Ruskom Federacijom i Carinskim savezom ( Rusija, Belorusija i Kazahstan) , a tiče se izvoza mesa zaklanih životinja i proizvoda životinjskog porekla po povlašćenim uslovima.**

Predsednik Odbora, Marijan Rističević preneo je poslanicima dopis Ruske veterinarske inspekcije, u kojem je navedeno da su 30. maja službenici inspekcijske službe za Kalinjigradsku oblast u luci na Baltiku zadržali kontejner iz Srbije sa priloženim veterinarskim sertifikatom, koji, međutim, nije bio veterinarski ispravan. U tom dopisu, ruska strana je navela da je sertifikat izdala veterinarska služba Republike Srbije za pošiljku svinjske slanine, težine 21.710,5 kilograma. Međutim, prilikom kontrole, umesto slanine pojavili su se komadi svinjske kože bez pečata, a u drugom pakovanju je bila roba sa markiranim pečatom hrvatskih i španskih veterinarskih zavoda. "Tovar je vraćen isporučiocu", navedeno je u dopisu Ruske veterinarske inspekcije, u kojem se tvrdi da je na taj način sprečen uvoz pošiljke švercovanih mesnih proizvoda iz Srbije, i čak je dostavljeno nekoliko fotografija spornih pakovanja mesa. Izvoz mesa i prerađevina je smanjen, jer je ruska strana delimično suspendovala Protokol o saradnji sa Ruskom Federacijom i Carinskim savezom (Rusija, Belorusija i Kazahstan).

Nakon iznetih činjenica, predsednik Odbora je predložio održavanje nove sednice Odbora, na kojoj bi se raspravljalo samo o ovoj temi, Na sednicu će biti pozvani: prof. dr Snežana Bogosavljević Bošković, ministar poljoprivrede i zaštite životne sredine, Dejan Bugarski, direktor Uprave za veterinu, Budimir Plavšić, načelnik zdravstvene zaštite i dobrobit životinja, Siniša Kotur, načelnik međunarodne saradnje, Sanja Čelebićanin, načelnik veterinarske inspekcije, Tamara Bošković, načelnik Odeljenja za veterinarsko javno zdravstvo i Slobodan Šibalić, šef Odeljenja za veterinarsko javno zdravstvo. Članovi Odbora su usvojili sledeći

 Z A K Lj U Č A K

u vezi nastale situacije ograničenja izvoza mesa i proizvoda od mesa u zemlje članice Carinskog saveza

Imajući u vidu štete koje su nastale i koje mogu nastati po poljoprivrednu proizvodnju u Srbiji Odbor za poljoprivredu, šumarstvo i vodoprivredu će sledeće sedmice održati sednicu posvećenu problemu veterine, a s tim u vezi razmotriće okolnosti koje su dovele do ograničenja izvoza mesa i proizvoda od mesa u Rusku Federaciju.

S tim u vezi , u periodu do sednice, Odbor će zatražiti:

I

1. Od Ministarstva poljoprivrede i zaštite životne sredine da dostavi izveštaj o razlozima privremenog ograničenja izvoza mesa i proizvoda od mesa u Rusku Federaciju;
* izveštaj treba da sadrži konkretne razloge koji su doveli do delimične zabrane izvoza;
* da dostavi analizu postupaka i imena eventualnih odgovornih lica koja su prouzrokovala privremenu obustavu izvoza;
* pojedinačne planove odeljenja Uprave za veterinu i to: Odeljenja za javno zdravlje, Odeljenja zdravstvene zaštite i dobrobiti životinja, Odeljenja granične veterinarske inspekcije, Odeljenja veterinarske inspekcije i Odeljenja za međunarodni promet i sertifikaciju o načinima i merama prevazilaženja privremene obustave izvoza sa rokovima izvršenja.
1. Od direktora Uprave za veterinu da dostavi podatke o konkretnim merama koje je već poduzeo radi prevazilaženja nastale privremene obustave izvoza;
2. Od direktora Uprave za veterinu da dostavi podatke o uvoznim pošiljkama (broj, količina, vrsta, zemlja izvoznica, naziv uvoznika i namena) odnosi se na pošiljke mesa proizvoda od mesa i jestivim delovima zaklanih životinja kao i mehaničko okoštenom mesu u 2013 godini kao i u 2014 godini do 01.06.2014 godine;
3. Od direktora Uprave za veterinu da dostavi podatke o broju zaklanih goveda i svinja u 2013 godini kao i u 2014 do 01.06.2014 godine po objektima za klanje životinja;
4. Od Ministarstava trgovine i finansija i direktora Uprave za veterinu da dostave podatke o broju, vrsti, količini, zemlji izvoza i objektu koji je izvozio pošiljke mesa i proizvoda od mesa;
5. Od direktora Uprave za veterinu da dostavi odobreni plan ispitivanja rezidua za 2013. i 2014. godinu sa realizacijom i rezulatima ispitivanja.

II

 Uspostavljanje kontakta sa predstavnicima Ruske Federacije i Carinskog saveza a u vezi rešavanja ove problematike.

 U diskusiji su učestvovali narodni poslanici: Marijan Rističević, Milija Miletić, Dušan Petrović, Miodrag Nikolić, Zoran Pralica, Žarko Bogatinović, Vladan Milošević.

 Druga tačka dnevnog reda- **Razno**

Pod tačkom – Razno nije bilo prijaljenih za raspravu.

Pošto drugih pitanja i predloga nije bilo, sednica je zaključena u 13,55 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević